Verżjoni Vidjo: Beatu Anġelo ta' Acri "Hija grazzja u glorja kbira li tkun Kapuċċin u iben/bint vera ta' San Franġisk. Imma hu neċessarju li nkunu nafu u li dejjem inġorru magħna, il-ħames ħaġriet prezzjużi: l-awsterità, is-sempliċità, l-osservanza eżatta tal-Kostituzjoni u tar-Regola Serafika, l-innoċenza tal-ħajja u karità li ma tgħejja u ma tieqaf qatt. " Beatu Anġelo ta' Acri BEATU ANGELO TA' ACRI Reliġjuż † 1739 Tagħrif: Huwa kien iben ta' ġenituri fqar, kien jismu Antonio Luca Falcone u twieled fis-19 ta' Ottubru, 1669. Ipprova jidħol mal-Kappuċċini ta' 18-il sena iżda sab il-ħajja ħarxa ħafna. Bil-għajnuna ta' ħafna talb huwa pprofessa fit-tielet darba li pprova wara novizzjat imqanqal ħafna, fl-1691. Ħa l-isem ta' Angelo. Fl-ewwel prietka li għamel, il-fiduċja fih innifsu u l-memorja ħallewh u niżel minn fuq il-pulptu konfuż. Meta qagħad jaħseb fuq dan id-diżappunt deherlu li l-Mulej qallu: "Għall-ġejjieni, Anġelo, ipprietka b'mod sempliċi u kif jitkellmu n-nies, biex jista' jifhmek kulħadd." Huwa sar wieħed mill-aqwa predikaturi ta' żmienu u mexxa missjonijiet f'pajjiżu u xerred id-devozzjoni lejn il-Kwaranturi (40 siegħa adorazzjoni quddiem Ġesù Sagramentat) sakemm miet. Kien jgħaddi ħin twil jitlob u jagħmel penitenzi ħorox biex jikkumbatti t-tentazzjonijiet li kien ikollu. Huwa kiteb ktieb wieħed biss, li kien ġabra ta' talb fuq it-tbatijiet ta' Kristu, għas-sorijiet Kappuċċini li huwa waqqaf f'Acritania. Anġelo laħaq provinċjal Kappuċċin fil-Kalabrija, u kienu jsejħulu 'L-Anġlu tal-Paċi' bil-mod seren li kien imexxi l-provinċja. Miet fit-30 ta' Ottubru 1739, ta' 70 sena. Il-Papa Ljun XII ibbeatifikah fit-18 ta' Diċembru, 1825. Ħsieb : It-triq vokazzjonali taż-żagħżugħ Luka Antonio kienet ikkaratterizzata minn ħafna inċertezzi. Wara li kkonsagra lilu nnifsu lill-Mulej, għadda minn esperjenza ta' falliment fil-predikazzjoni. Madankollu, huwa ma qatax qalbu imma biddel l-istil tal-predikazzjoni tiegħu, u sar imbagħad evanġeliku mill-aqwa. Permezz tal-predikazzjoni tiegħu, Anġelo ta' Acri kien strument li kapaċi jgħaqqad il-Qalb tal-Mulej ma' dik tan-nies. Kien jikkomunika lis-semmiegħa tiegħu l-ferħ ta' Alla li jfittex li jkun fi djalogu mal-poplu tiegħu. Fil-konfessjonarju kien il-post li fih kien joffri lill-penitent il-konsolazzjoni tal-maħfra ta' Alla, il-post fejn kien jiftaħ għalihom it-triq għall-ħajja ġdida fi Kristu. Huwa ta xhieda ta' karità Nisranija billi żar il-foqra fi djarhom u qassam il-Providenza li hu stess kien irċieva. Ma naqasx li jżur wkoll lill-ħabsin, jirrikonoxxi d-dinjità tagħhom u jkellimhom fuq l-indiema, filwaqt li ddefenda wkoll lil dawk li ġew ikkundannati inġustament. Waħda mill-eqdem pitturi ta' Fra Anġelo ta' Acri tippreżentah iħares lejn u jikkontempla l-Kurċifiss, iċ-ċentru tal-predikazzjoni u t-talb tiegħu. F'ħinijiet twal ta' talb solitarju, huwa kien jagħmel meditazzjoni dwar it-tbatija ta' Kristu u kien jirrikonoxxi fil-morda l-feriti tal-Mulej. F'kull ħaġa li kien jagħmel, kien iżomm f'qalbu l-wiċċ ta' Ġesù msallab, l-ikona ta' mħabba mingħajr limitu. Imma ma nistgħux ninsew ukoll li dan il-beatu kellu devozzjoni kbira lejn il-Kwaranturi (40 siegħa adorazzjoni quddiem Ġesù Sagramentat) u baqa' jxerred din id-devozzjoni sa mewtu. Dan jurina li s-saħħa kollha wara l-ħajja eżemplari tiegħu kien iġibha mit-talb iħeġġeġ quddiem Ġesù Ewkaristija. U inti, minn fejn iġġib il-qawwa tiegħek biex tkun tista' tgħix ta' Nisrani/ja awtentiku/a? Iva Ġesu' huwa ħaj u jinsab magħna. Hu jibqa' jiġri warajna sal-aħħar nifs ta' ħajjitna, għax ma jrid lil ħadd jitlef l-imħabba li għandu għal kull wieħed u waħda minna. Xi mħabba ġenwina! Minn kull kappella tal-Adorazzjoni li għandna f'pajjiżna, il-Mulej jistedinna biex immorru ħdejh u nqattgħu ftit ħin miegħu. Xi privileġġ għandna! Għax għiduli ... Min jista' jibdilni għall-aħjar daqs Alla? Min jissaportini daqs Alla? Min jistennieni daqs Alla? Min iħenn għalija daqs Alla? Min jagħder in-nuqqas ta' ħila tiegħi, daqs Alla? Min jara li hemm potenzjal fija, daqs Alla? Min għandu sabar daqs Alla? Min jixtieqli l-ġid, daqs Alla? Min għandu fiduċja fija daqs Alla? Min jafdani daqs Alla? Min iżommni f'sensija, inqis l-konsegwenzi t'għemili minn qabel, daqs Alla? Min jgħallimni ngħożż id-dinjità ta' persunti, daqs Alla? Min jeħlisni mill-irbit u l-ġenn tal-frugħa, daqs Alla? Min jgħallimni nagħraf il-pożittiv f'ħajti, daqs Alla? Min japprezzani kif jien, daqs kemm japprezzani Alla? Min jagħraf ħsibijieti u l-intenzjonijiet t'għemili, daqs Alla? Min jafni iżjed milli naf lili nnifsi jien, daqs kemm jafni Alla? Min qatt ma jgħejja jismagħni? Int biss O Alla. Min qatt ma jaqta' qalbu minni? Int biss O Alla. Min qatt ma jgħajjarni bil-fallimenti tiegħi, bid-dgħjufijiet tiegħi, bid-difetti tiegħi ? Int biss O Alla ... u Inti Alla li ħlaqtni biex niġi ngawdik fil-Ġenna. Min jipprovdili s-saħħa, il-faraġ, il-kalma, il-wens, il-ħeġġa u r-rassenjazzjoni f'kull ma' jinqgħalali u f'dak kollu li ngħaddi minnu f'ħajti? ... Int biss O Alla. Min iħobbni daqsek O Alla? Min jaħfirli, inaddafni u jinsa l-passat tiegħi, daqsek O Alla? Min jgħallimni l-verità u s-sewwa biss, daqsek O Alla? Min jgħallimni naħseb f'ħaddieħor, daqsek O Alla? Min jimlieni b'kuraġġ ta' sur, daqs kemm timlieni Int O Alla? Lil min insib biex ifarraġni u jibnini mill-ġdid, fid-diżgrazzji, fit-tentazzjonijiet, fil-qtigħ ta' qalb, fl-iżolament, fil-mard, fid-diżappunti ta' ħajti, daqs kemm tikkonslani, tfarraġni u tibnini fis-sod Int O Alla? Iva, Mulej, nixtieq naċċetta l-istediniet tiegħek u niġi quddiemek, inħares lejk, lejn il-preżenza reali tiegħek fl-Ewkaristija ... u, mingħajr ma niftaħ fommi, Inti diġà tibda tgħattini bil-paċi glorjuża tiegħek! F'dak il-kwiet, mingħajr ma jkun jaf ħadd, Int O Alla tibnili l-ħajti – imtertqa bl-ansjetajiet, bil-beżgħat, bix-xogħol, bit-tmaqdir, bin-nuqqas ta' fiduċja fis-setgħa tiegħek, bil-vojt li nħoss kultant; bin-nuqqas ta' fiduċja fija nnifsi ... X'qawwa toħroġ minnek O Ħobż tal-Ħajja, x'mirakli tagħmel miegħi, kif tibdilli n-niket f'ferħ, kif ninsa t-thewdin ta' moħħi hekk kif inkun quddiem il-preżenza umli, imma ta' forza immaġinabbli tiegħek ... iva dan kollu meta nafda totalment Fik f'kollox! Ħa tkun ħajti, skont ir-rieda mqaddsa tiegħek O Trinità Ħanina! Talba : O Alla kollok tjieba, li tajtna lill-Beatu Anġelo ta' Acri b'eżempju mill-isbaħ ta' ħajja mfassla fuq it-tagħlim u l-eżempju tiegħek, agħtina nitolbuk, li bl-interċessjoni tiegħu għalina, aħna wkoll ma naqtgħux qalbna milli nkomplu navvanzaw f'ħajja animata mill-karità lejk u lejn il-proxxmu. Bi Kristu Sidna. Ammen. English Version: https://www.roman-catholic-saints.com/blessed-angelo-of-acri.html Alternative Reading: http://saintscatholic.blogspot.com/2014/03/blessed-angelus-of-acri.html Detailed account of his life: http://napcc.net/images/uploads/documents/acri.pdf Wikipedia: https://en.wikipedia.org/wiki/Luca_Antonio_Falcone Nota: It-Tagħrif dwar dan il-qaddis tal-lum huwa meħud mill-fuljett Signum Fidei . Parti mill-Ħsieb mehud mis-sit ta' Medjugorje Malta. __ATA.cmd.push(function() { __ATA.initDynamicSlot({ id: 'atatags-26942-5ed64ec094592', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
31 ta' Ottubru: Beatu Anġelo ta' Acri